**Skýrsla stjórnar Sagnfræðingafélags Íslands fyrir árið 2011**

Sagnfræðingafélagið átti 40 ára afmæli á árinu 2011 og fór töluverð orka og tími stjórnar í að skipuleggja afmælið. En ákveðið var að skipa sérstaka afmælisnefnd sem í voru ásamt formanni, Njörður Sigurðsson og Þórunn Guðmundsdóttir. En lesa má nánar um afmælishátíðina í *Fréttabréfi* félagsins. Þó er rétt að það komi fram í skýrslu stjórnar að félagið ákvað að festa kaup á stafrænu upptökutæki í tilefni af afmælinu og láta endurhanna *Fréttabréf* félagsins. Hvorttveggja mun nýtast félaginu næstu árin. Einnig var ákveðið að hleypa af stokkunum nýjum lið í starfi félagsins, *Viðurkenningu Sagnfræðingafélagsins* sem verður veitt í fyrsta skiptið í vor á *Söguþingi*.

 Yfirskrift hádegisfunda félagsins vorið 2011 var *Hvað er kynjasaga?* og voru haldnir 8 fundir undir þeirri yfirskrift, aðsókn að þeim var góð og efnið vakti athygli í fjölmiðlum. Bókafundur félagsins og Sögufélags fór fram í janúar og var fjallað um bækur sagnfræðinganna, Guðna Th. Jóhannessonar, Margrétar Guðmundsdóttur, Sigrúnar Pálsdóttur og Þórs Whitehead. Fundurinn fór fram í húsnæði Sögufélags í Fischersundi og var það í síðasta skiptið, a.m.k. í bili sem fundurinn fer fram þar. Því miður var ekki haldinn kvöldfundur sl. vor ef frá er talinn aðalfundur félagsins, en ákveðið var að breyta til og halda aðalfund félagsins að kvöldi til og þótti sú ráðstöfun heppnast vel. Aðalfundurinn fór fram í húsnæði Þjóðskjalasafns Íslands og þar hélt Lára Magnúsardóttir fyrirlestur sem bar heitið: **„Sifjafræði rannsóknarskýrslu og afsökunarbeiðni. Genin úr bannfæringu.“ Á aðalfundinum gekk Þórunn Guðmundsdóttir úr stjórninni eftir 6 ára setu og í hennar stað var kjörin Sólveig Ólafsdóttir. Engar breytingar voru gerðar á lögum félagsins á aðalfundinum og ekki var hróflað við árgjaldinu, en það hefur nú verið óbreytt síðan 2008.**

 **Helstu verkefni nýrrar stjórnar voru að skipuleggja hádegisfundi næsta vetrar og undirbúa afmæli félagsins. Eftir könnun meðal félagsmanna á Gammabrekka var ákveðið að yfirskriftir vetrarins yrðu *Hvað er (mis)notkun sögunnar?* og *Hvað eru minningar?* Í ljósi þess að félagið átti afmæli um haustið var ákveðið að hefja hádegisfundina með afmælismálþingi undir yfirskriftinni *Hvað er (mis)notkun sögunnar?* Málþingið var haldið í Öskju og bauð félagið upp á kaffi og kleinur í tilefni af afmælinu. *Hvað er (mis)notkun sögunnar?* þótti vera mjög heppilegt umræðuefni á 40 ára afmæli félagsins og þá sér í lagi í ljósi þeirra miklu skoðanaskipta sem áttu sér stað á *Gammabrekku* í kjölfar Rómarferðar forseta Íslands vorið 2011. Því miður gat forsetinn ekki orðið við bón félagsins um að opna hádegisfyrirlestra félagsins á afmælisárinu sökum erinda erlendis. Þrátt fyrir kröftugar umræður um misnotkun sögunnar um vorið voru fáir sem buðu fram fyrirlestra undir yfirskriftinni. En svo virðist sem sagnfræðingar séu mun áhugasamari um að ræða um fyrirlestra félagsins, og þá helst hverjir flytja þá en að bjóða fram efni sjálfir. Annað var uppi á teningnum í sambandi við hina yfirskriftina *Hvað eru minningar?* en það efni hlaut yfirburðarkosningu á *Gammabrekku* og ekki þurfti stjórn félagsins að leita að fyrirlesurum og hægt að verða við óskum allra.**

 **Venju samkvæmt fóru hádegisfyrirlestra félagsins fram í Þjóðminjasafninu og vill stjórn félagsins þakka því fyrir framúrskarandi þjónustu síðustu ár enda betri gestgjafa varla hægt að hugsa sér.**

 **Á stjórnarfundi á árinu var ákveðið að festa niður heiti félagsins á ensku en oft kom fyrir að félagsmenn höfðu samband og vildu fá að vita hvað félagið héti á ensku. Niðurstaða stjórnar var sú að ensk þýðing á heiti félagsins sé** The Icelandic Association of Historians. Alþjóðasamstarf er e.t.v. sá þáttur í starfi félagsins sem á eftir að vaxa hvað mest á næstu árum en því miður hefur ekki unnist mikill tími til þess að sinna þeim þætti á síðustu árum.

Sökum mikilla anna við skipulagningu á 40 ára afmælis félagsins og áhugaleysis þjóðfræðinga var ákveðið að standa ekki að landsbyggðarráðstefnu á síðasta ári. Er það miður og þá sér í lagi í ljósi þess að ekki þótti rétt að standa fyrir landsbyggðarráðstefnu á þessu ári vegna *Söguþings*. Hins vegar er það von stjórnar að hægt verði að halda landsbyggðarráðstefnu á næsta ári og þá væri ekki úr vegi að heimsækja Rannsóknasetur Háskóla Íslands á Norðurlandi vestra þar sem rannsóknarsvið setursins er sagnfræði.

 Eins og hér að ofan hefur rækilega komið fram var 40 ára afmæli félagsins aðalviðfangsefni stjórnar þess á síðasta ári og því gafst ekki mikið tóm til þess að skipuleggja aðra viðburði en félagið kom eigi að síður að kvöldfundi í nóvember þar sem yfirskriftin var: Íslensk vinstri róttækni: Hugsjónabarátta eða landráð? Fundurinn var haldinn í samvinnu við Reykjavíkurakademíuna en upphaflega átti hann að vera á dagskrá vorið 2011 en var ítrekað frestað. Fundurinn var velsóttur og umdeildur en heilt Reykjavíkurbréf *Morgunblaðsins* var tekið undir umfjöllun um hann. Og veit stjórn félagsins ekki til þess að viðburðir á vegum félagsins hafi ratað þangað áður. Einnig er vert að minnast það að stjórn félagsins sendi inn umsögn um ný upplýsingalög sem liggja nú fyrir Alþingi. Aðal umkvörtunarefni stjórnarinnar var „opin“ heimild þjóðskjalavarðar til að loka skjölum í allt að 110 ár vegna almannahagsmuna. Sú gagnrýni rataði á forsíðu *Fréttablaðsins* og svo virðist sem sú gagnrýni hafi skilað árangri, en rétt er að taka það fram að margir aðrir aðilar höfðu fram að færa svipuð viðhorf og var þessu ákvæði breytt í því frumvarpi sem nú liggur fyrir þannig að heimild þjóðskjalavarðar á einungis við um viðkvæmar einkalífsupplýsingar lifandi einstaklings.

 Þar sem þetta er síðasti aðalfundur þess sem þetta ritar sem stjórnarmanns í Sagnfræðingafélagi Íslands, vil ég þakka þeim fjölmörgu sem hafa síðastliðin 4 ár gefið félaginu tíma sinn. Það hefur glatt mig mikið hve öflugt félagið er en það væri ógjörningur nema fyrir óeigingjarnt starf þeirra sem að félaginu koma.